Rekordhøy hiv-smitte etter homo-sex
85 menn som har sex med menn ble hivsmittet i 2010. I 2011 økte antallet nysmittede i denne gruppen til 97, ifølge Folkehelseinstituttet. Dette er en tredobling av antall tilfeller i forhold til for ti år siden. - Hiv-epidemien er et betydelig folkehelseproblem og menn som har sex med menn er den gruppen som har høyest forekomst av hiv i Norge. Det er ingen tvil om at det er behov for å styrke det hivforebyggende arbeidet, skriver Øivind Nilsen ved avdeling for infeksjonsovervåking i en rapport. Oslo er det hyppigste smittestedet med 50 av de 97 tilfellene. Trenden de senere årene er imidlertid at det nå skjer mer smitte også andre steder, spesielt i større byer som Bergen, Stavanger og Trondheim. Denne trenden har vært stabilt høy de siste årene. - Det kommer ikke som noen overraskelse. Vi har sett at antall tilfeller av hiv-smittede menn som har sex med menn har økt hvert år, og vi er svært bekymret over denne utviklingen, sier jurist Inger-Lise Hognerud i Hiv Norge. Landsforeningen for Lesbiske og Homofile slo alarm om utviklingen allerede i juli i fjor, og sa de fryktet en norsk hiv-epidemi.Hognerud mener det er vanskelig å gi noe konkret svar på hvorfor denne trenden er økende. - Hadde vi visst hvorfor dette skjedde, hadde det vært enkelt å gjøre noe med det. Men det er selvfølgelig ikke mange nok som bruker kondom, for hvis alle hadde gjort det, ville dette problemet forsvunnet. Men jeg må legge til at homofile er langt flinkere til å bruke kondom enn andre deler av befolkningen, sier hun.- Kondom er det eneste prevansjonsmiddelet som kan nesten garantere at man ikke blir smittet av hiv, sier Hognerud. Seniorrådgiver Nilsen mener det er en skummel utvikling. - Det er en betydelig risikoatferd som ligger bak så mange nye hivpositive menn som har sex med menn. Dette er også svært mange tilfeller sett i forhold til gruppens størrelse i samfunnet, sier han.Hognerud mener det er flere tiltak som kan hjelpe for å bedre statistikken. - Først og fremst må man ha kunnskap om hiv og hvordan det smitter. Det er også viktig med et lavterskel testtilbud slik at man enkelt kan finne ut av sin status og eventuell videre smitte kan forhindres, sier hun. Hognerud mener at kunnskapsnivået må økes. - Det er en generell antagelse om at kunnskapsnivået om hiv er mye høyere i homsemiljøene enn i den generelle delen av befolkningen. Dette var helt klart tilfelle på 80- og 90-tallet, men det kommer nye generasjoner hvert år, og man må sikre at også unge menn som har sex med menn har tilstrekkelig med kunnskap. Generelt trengs mer folkeopplysning om hiv, og her må myndighetene på banen i større grad, mener hun. Men det er ikke alltid kunnskap er nok. - Det er ikke alltid slik at kunnskap er lik atferdsendring. Men jo bredere kunnskapsnivået er, jo større er muligheten for å beskytte seg mot hiv, sier Hognerud.Selv om hiv er en alvorlig sykdom er det ikke lenger noen dødsdom å bli smittet. - De fleste hipositive lever helt vanlige liv med familie, jobb og fritidsaktiviteter. På grunn av gode medisiner er hiv i dag å regne for en kronisk diagnose som man kan leve lenge og vel med, sier hun. Mange har lite kunnskap om hiv og det skaper negative holdninger, mener Hognerud. - En undersøkelse gjort av FAFO i 2008 viste at de med dårlige kunnskaper om sydommen også hadde dårlige holdninger. Selv om en person lever med hiv, er det helt ufarlig å omgås i det daglige. Norges befolkning har for lite kunnskap om hvordan hiv ikke smitter. Dette gir utfordringer for hivpositive som opplever at de største utfordringene knyttet til det å leve med hiv ikke er de medisinske, men det sosiale aspektet og frykten for utstøtelse, sier hun.Blant asylsøkere/innvandrere går hivtallene svakt ned i forhold til i fjor, noe som er naturlig siden det nå kommer færre asylsøkere til Norge. Det er også små endringer i meldte hivtilfeller blant heteroseksuelt smittete (ikke medregnet asylsøkere/innvandrere). De fleste kvinnene er smittet av sin ektefelle eller faste partner som også selv er heteroseksuelt smittet. Blant sprøytemisbrukere holder hivtallene i Norge seg på et lavt nivå med rundt 10 nye hivtilfeller i 2011.
Norske helsemyndigheter er bekymret for utviklingen av hivsmitte blant homofile. Antall nysmittede i denne gruppen har aldri vært høyere.